ลุ้นเฟดชี้ชะตาตลาดหุ้นโลก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

หวั่นเปลี่ยนทิศดอกเบี้ยทุบคอมมูนิตีบ้านปูน้ำมันพืชไทยกำไรทะลุเป้าปีนี้
โพสต์ทูเดย์ — นักลงทุนเกาะติดผลประชุมเฟด ระวังส่งซิกเปลี่ยนนโยบายดอกเบี้ยทำหุ้นราคาสินค้าโภคภัณฑ์ร่วงอีกรอบ บ้านปูลิงโลดถ่านหินแพงเกินคาด TVO กำไรทะลุเป้า
ตลาดหุ้นไทยเคลื่อนไหวแคบๆ ตามเพื่อนบ้านและสุดท้ายปิดบวก 2.39 จุด ที่ระดับ 806.52 จุด ด้วยมูลค่าการซื้อขายทั้งสิ้น 23,348 ล้านบาท ส่วนต่างชาติซื้อ 345 ล้านบาท รายย่อยซื้อ 1,043 ล้านบาท และสถาบันขายต่อ 1,406 ล้านบาท
มาร์เก็ตติง กล่าวว่า ในช่วง 12 วันนี้ดัชนีหุ้นไทยดูดีกว่าตลาดในภูมิภาคนี้ ซึ่งส่วนหนึ่งเป็นผลมาจากนักลงทุนแห่เข้าซื้อหุ้นสินค้าโภคภัณฑ์ (คอมมูนิตี) ทำให้ราคาหุ้นเหล่านี้ดีดขึ้นแรง ขณะเดียวกันก็ไม่ขายหุ้นตัวใหญ่ออกมา โดยเฉพาะกลุ่มธนาคารและพลังงาน เพื่อรอข่าวดีเรื่องผลการดำเนินงานงวดไตรมาส 2 ปีนี้ 
ทั้งนี้ วันที่ 23 มิ.ย.ที่ผ่านมา ราคาหุ้นคอมมูนิตีปรับตัวขึ้นแรง เช่น บริษัท ศรีตรังแอโกรอินดัสทรี (STA) ไทยรับเบอร์ลาเท็คซ์คอร์ปอเรชั่น (ประเทศไทย) หรือ TRUBB และบริษัท น้ำมันพืชไทย (TVO) รวมถึงราคาหุ้นกลุ่มอาหารและเกษตร 
นักวิเคราะห์จาก บล.พัฒนสิน กล่าวว่า นักลงทุนยังชะลอการลงทุนเพราะรอฟังถ้อยแถลงของธนาคารกลางสหรัฐ (เฟด) ที่ประชุมในคืนวันที่ 22 และ 23 มิ.ย.นี้ หากเปลี่ยนแปลงนโยบายดอกเบี้ยจะมีผลให้เงินเหรียญสหรัฐแข็งค่าขึ้น และหุ้นทั่วโลกปรับฐานรวมถึงราคาสินค้าโภคภัณฑ์ด้วย
สำหรับกรณีจีนยืดหยุ่นค่าเงินหยวนนั้นจะมีผลต่อตลาดสั้นมาก ขณะนี้เริ่มเห็นธนาคารจีนเข้าแทรกแซงค่าเงินเพื่อไม่ให้หยวนแข็งค่าเร็วเกินไป
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู (BANPU) กล่าวว่า ราคาเฉลี่ยถ่านหินในปี 2553 จะเพิ่มขึ้นจากประมาณการเดิมที่คาดอยู่ที่ 6570 เหรียญสหรัฐต่อตัน ซึ่งสาเหตุมาจากราคาตลาดล่วงหน้าเพิ่มขึ้นตามความต้องการสินค้าที่มีอย่างต่อเนื่อง 
อย่างไรก็ตาม บริษัทได้มีการขายถ่านหินล่วงหน้าไว้ที่ระดับ 62 เหรียญสหรัฐต่อตัน ประมาณ 50% ของกำลังผลิต ส่วนที่เหลือจะเป็นการทยอยรับรู้ตามราคาตลาด 
แนวโน้มรายได้ของบริษัทในปี 2553 จะสูงกว่าประมาณการเดิมที่คาดไว้ 5.8 หมื่นล้านบาท หลังราคาถ่านหินปรับตัวสูงขึ้นและปริมาณขายเพิ่มขึ้น โดยปีนี้ยังมั่นใจว่าจะขายถ่านหิน 23 ล้านตัน
นายชนินท์ กล่าวว่า ขณะนี้อยู่ระหว่างจัดหาเงินกู้ 2,800 ล้านเหรียญสหรัฐ เพื่อนำไปใช้ลงทุนไฟฟ้าพลังงานความร้อนหงสา สปป.ลาว ซึ่งคาดว่าจะสรุปในไตรมาส 3 หรืออย่างช้าที่สุดในไตรมาส 4
ผู้บริหารจากบริษัท น้ำมันพืชไทย (TVO) กล่าวว่า จีนเปลี่ยนแปลงค่าเงินหยวนจะทำให้ความต้องการซื้อของจีนเพิ่มขึ้น รวมถึงเงินบาทที่จะแข็งค่าขึ้นตามหยวนจะทำให้ต้นทุนนำเข้าวัตถุดิบของบริษัทลดลงด้วย
แนวโน้มผลดำเนินงานของบริษัทในปีนี้จะดีกว่าที่คาดการณ์ไว้หลังบริษัทขยายกำลังผลิตเพิ่มอีก 2,000 ตัน เป็น 6,000 ตันต่อปี และโรงงานดำเนินการเสร็จก่อนแผน 2 เดือน รวมถึงราคาถั่วเหลืองปรับตัวดีขึ้นจากผลผลิตที่ออกสู่ตลาดน้อยลง ซึ่งขณะนี้ราคาถั่วเหลืองดิบล่วงหน้าที่ตลาดชิคาโกอยู่ที่ 355 เหรียญสหรัฐต่อตัน